**Imparţial**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-aş fi putut urî cu-aceeași forţă

De nu te-aş fi iubit cum te iubesc,

Dar prin furtuna vieţii ca o torţă

Mi-ai luminat destinu’-, ți mulţumesc

Că n-am rămas pe-o margine de lume

Îngenuncheată-n umbra unui Crist

Să-mi caut printre oameni fără nume

Un înger alb, rătăcitor şi trist

Să-mi semene la chip, din întâmplare,

Doar părul alb să-l strângă ascunzând

Atâţia ani prin săli de aşteptare

Şi trenuri care n-au ajuns nicicând.

- Aș fi putut să rătăcesc, minune,

Din stepa arsă până în deșert,

Te-aș fi pierdut, din nou, fără a-ți spune

Cât te iubesc, dar astăzi este cert

Că nu există-n lume întuneric.

Un foc aprins la margini de cuvânt

Ne luminează nopţile feeric,

Noi am adus lumina pe pământ.

Poate-au trecut milenii de tăcere,

Ca doi meteoriţi, secvențial,

Am aşteptat o nou-aliniere

Când Venus ne-a unit imparțial.

Liliana Trif Ioan Grigoraș